Vincent Bugliosi in 2009.
Die **Helter Skelter-scenario** is 'n teorie wat Vincent Bugliosi, die hoofstaatsaanklaer in die Tate-LaBianca-moordverhoor, voorgestel het. Dit is hoofsaaklik geskoei op die getuienis van Paul Watkins as 'n motief vir die reeks moorde wat die Mansonbende gepleeg het en is gebruik in 'n poging om Charles Manson aan te kla van sameswering om moord te pleeg. Bugliosi het die teorie tydens die verhoor verduidelik, asook in sy daaropvolgende boek, *Helter Skelter: The True Story of the Manson Murders*. 

Volgens Bugliosi se teorie het Manson dikwels in die maande voor die moorde op Sharon Tate en Leno en Rosemary LaBianca in Augustus 1969 met lede van die bende, of "die Familie", gepraat oor Helter Skelter, 'n apokaliptiese oorlog wat sou voortvloei uit die rassespanning tussen swart en wit mense.:311 Dit behels verwysings na musiek deur die Beatles, veral van hulle gelyknamige album van 1968 (ook bekend as die "White Album"), en die Nuwe Testament se boek Openbaring.:238–44

Ander scenarios buiten Helter Skelter bestaan ook onder skrywers, polisiemanne en regsgeleerdes wat met die saak gemoeid was wat die Tate-LaBianca-moorde beskou as óf 'n na-apery van ander moorde óf wraak vir 'n dwelmtransaksie wat skeefgeloop het óf 'n kombinasie daarvan.

Agtergrond
----------

Volgens Bugliosi het Charles Manson 'n rasseoorlog voorspel nog voordat hy die term "Helter Skelter" gebruik het.:244 Volgens Paul Watkins het Manson die term die eerste keer gebruik op 'n byeenkoms van die Familie op oujaarsaand 1968 op Myers Ranch naby Kalifornië se Death Valley. :244 Watkins het gesê in die scenario trek Manson eindelik die grootste voordeel uit die oorlog. Hy en die familie sou 'n album skep met liedjies waarvan die liriek so subtiel was as dié wat hy in die Beatles se liedjies gehoor het.:241

Manson het na die Beatles se White Album geluister, met onder meer die liedjie "Helter Skelter".
Volgens Bugliosi sou swart mans so ontneem word van die wit vroue wat ná die politieke veranderings van die 1960's seksueel vir hulle beskikbaar was, en hulle sou wrede misdade teen wit mense pleeg.:247 Volgens Watkins en Tex Watson sou bevreesde wit mense wraak neem met 'n moorddadige stormloop, en militante swart mense sou dit uitbuit om 'n oorlog te ontketen wat tot naby-uitwissing sou lei tussen rassistiese en nierassistiese wit mense oor die behandeling van swart mense. Dan sou die militante swart mense opstaan om die laaste paar wit mense dood te maak, asook alle mense wat nie swart is nie.

Watkins sê voorts die lede van die uitgebreide Familie sou in dié slagting nie veel te vrese hê nie. Hulle sou die einde van die oorlog inwag in 'n geheime stad wat onder Death Valley geleë is. Hulle sou dit bereik deur 'n gat in die grond. Hulle sou die enigste wit mense wees ná die oorlog en sou van ondergronds kom om die swart mense te regeer wat, volgens die scenario, nie in staat sou wees om oor die wêreld te heers nie. Op daardie tydstip, sê Watkins, sal Manson "[die swart man se] kroeskop krap en hom onder die alie skop en hom aansê om katoen te gaan pluk en 'n goeie neger te wees".

Watson het gesê die term "Helter Skelter" kom van die Beatles se liedjie met dieselfde naam en dat Manson dit vertolk het as dat dit oor oorlog gaan. Die liedjie was op die album *The Beatles* (ook bekend as die "White Album"), waarna Manson geluister het binne 'n maand ná die uitreiking daarvan.

Volgens Paul Watkins het Manson en sy volgelinge vir Helter Skelter begin voorberei in die maande voor die moorde. Hulle het aan liedjies gewerk vir die album wat hulle wou skep en alles sou begin. Hulle het ook voertuie en ander items voorberei vir hulle ontsnapping uit die Los Angeles-omgewing na Death Valley wanneer die geweld begin. Hulle het kaarte bestudeer om 'n roete te beplan wat verby snelweë sou loop om hulle veilig in die woestyn uit te bring. Bugliosi het geskryf: Manson was oortuig daarvan dat die liedjie "Helter Skelter" 'n gekodeerde verklaring bevat oor die roete wat hulle moes volg.:244–245

### LaBianca-moorde

*Die hoofartikel vir hierdie afdeling is: Tate-LaBianca-moorde.*
Tex Watson, Patricia Krenwinkel en Leslie van Houten het in die nag van 9 Augustus 1969, met die hulp van Manson, die LaBianca-moorde gepleeg. Krenwinkel het "Healter [sic] Skelter" in bloed op die yskas geskryf, saam met 'n moontlike verwysing na die Beatles-liedjie "Piggies". Die Mansonbendelid Bobby Beausoleil het die woorde "politieke varkies" in Gary Hinman se bloed teen sy muur geskryf nadat Beausoleil hom vermoor het.:35,91-96,99-113 Krenwinkel het getuig sy het die woord in die LaBiancas se huis geskryf as 'n na-apery van Beausoleil in 'n poging om hom uit die tronk te kry nadat hy vir Hinman se moord in hegtemis geneem is.:426-435

Verwysings na die Beatles en die Bybel
--------------------------------------

In sy boek *Helter Skelter* skryf Bugliosi Manson het aan "talle mense", onder andere die Ma Barker-bendelid Alvin Karpis, gesê hy "sal baie groter as die Beatles wees" as hy 'n kans kry.:145:11 Watson het geskryf die Bybel het "hoegenaamd geen betekenis in ons lewe in die Familie" gehad nie, buiten Openbaring hoofstuk 9.

### Beatles-liedjies, volgens die teorie

Die volgende vertolkings is geskoei op Vincent Bugliosi se vertolking en teorieë gebaseer op verklarings wat die Mansonbendelid Paul Watkins by hom afgelê het. Dit sluit ook verklarings in wat Tex Watson jare later afgelê het en Charles Manson se verklarings aan die skrywer David Dalton.

* "Honey Pie"
Liriek: *Oh, honey pie, my position is tragic / Come and show me the magic / Of your Hollywood song*
Vertolking: Die Beatles weet Jesus Christus het na die aarde teruggekeer en is in Los Angeles.:240 Hulle wil hê Manson moet sy "song" skep, dit is sy album wat Helter Skelter sal begin.
Liriek: *Oh, honey pie, you are driving me frantic / Sail across the Atlantic / To be where you belong*
Vertolking: Die Beatles wil hê Jesus Christus moet na Engeland kom.:240
Gevolg: Bugliosi het vroeg in 1969 beweer Manson en sy vroulike volgelinge het probeer om die Beatles per brief, telegram en telefoon te kontak; hulle het gesukkel om dit duidelik te stel dat dit hulle, die Beatles, is wat oor die "Atlantic" moes kom om in Death Valley by die Familie aan te sluit.:240
* Die liedjies "I Will", "Yer Blues", "Don't Pass Me By" en "Blue Jay Way" is almal vertolk as dat die Beatles na Jesus Christus roep.:240
"Blue Jay Way" het verskyn op *Magical Mystery Tour*, die album voor *The Beatles*. Die Familie het hulle reis van San Francisco na Los Angeles die "Magical Mystery Tour" genoem.:27
* "Sexy Sadie"
Gewigtigheid: Manson het die Familielid Susan Atkins "Sadie Mae Glutz" hernoem lank voor die uitreiking van *The Beatles*. Dit het gedien as versterking van die geestelike verbintenis wat Manson met die Beatles gevoel het.:241
In San Francisco, waar sy Manson ontmoet het, was Atkins 'n kaalborsdanser.:80 Paul Watkins het geskryf Atkins "floreer op seks" en het selfs beweer sy het dalk die bynaam Sexy Sadie gehad nog voor die Familie die liedjie gehoor het. Tex Watson het gekryf die woorde van "Sexy Sadie" pas Atkins so goed "dat ons almal seker was [die Beatles] sing direk vir ons". Watson het veral daarop gewys dat die liedjie se titelkarakter *came along to turn on everyone*, *broke the rules* en *laid it down for all to see*. Atkins, het hy gesê, "het seksueel al die reëls verbreek, en het daarvan gehou om oor haar ondervindings en gebrek aan inhibisie te praat".:160,193
* "Rocky Raccoon"
Gewigtigheid: Rocky Raccoon beteken "coon", 'n rassenaam vir 'n swart man.:241
Van al die Beatles-liedjies wat sover bekend met Helter Skelter verbind is, is dit die enigste een wat die Bybel noem.
*So one day [Rocky Raccoon] walked into town / Booked himself a room in the local saloon / Rocky Raccoon / Checked into his room / Only to find Gideon's Bible ... Now Rocky Raccoon / He fell back in his room / Only to find Gideon's Bible / Gideon checked out / And he left it no doubt / To help with good Rocky's revival.*
Voor sy verhoor is Manson in die Los Angeles-distriksgevangenis besoek deur David Dalton en David Felton, wat 'n artikel vir *Rolling Stone* geskryf het. In die uitgawe van 25 Junie 1970 sê Manson in die artikel oor "Rocky Raccoon":
"*Coon*. Jy weet dit is 'n woord wat hulle vir swart mense gebruik. Jy ken die reëls: *Gideon checked out / And left no doubt / To help good Rocky's revival.* *Rocky's revival* beteken om weer te herleef. Die swart man gaan weer die mag opneem. *Gideon checks out* beteken dit is alles daar in die Nuwe Testament geskryf, in die boek Openbaringe [sic]."
* "Happiness Is a Warm Gun"
Gewigtigheid: Die Beatles vertel aan swart mense om wapens te kry en teen die wit mense te veg.
Voorbeeld van die ririek: *When I hold you in my arms / And I feel my finger on your trigger / I know no one can do me no harm / Because happiness is a warm gun / (Bang bang, shoot shoot)*:241
* "Blackbird"
Liriek: *Blackbird singing in the dead of night / Take these broken wings and learn to fly / All your life / You were only waiting for this moment to arise.*
Vertolking: Die swart man gaan opstaan en die wit man omverwerp.:241
Tex Watson het geskryf: "Die wit establishment sal duisende swart mense vermoor maar eintlik net daarin slaag om al die "Uncle Toms" (onderdanige swartes) dood te maak, want die ware swart ras sal gaan wegkruip en op die oomblik wag".
* "Helter Skelter"
Liriek: *When I get to the bottom I go back to the top of the slide / Where I stop and I turn and I go for a ride*
Gewigtigheid: 'n Verwysing na die Familie se verskyning uit die "onderaardse diepte" ("*Bottomless Pit*"), die ondergrondse Death Valley-wegkruipplek waar die groep veilig sou wees teen die geweld van Helter Skelter.:242
Liriek: *Look out ... Helter Skelter ... She's coming down fast ... Yes she is.*
Vertolking: Die komende ontploffing van rasgebaseerde geweld is voor die deur.
* "Piggies"
Liriek: *What they need's a damn good whacking*
Gewigtigheid: Swart mense gaan die "piggies", dus die establishment, 'n goeie pak slae gee.:242
Liriek: *Everywhere there's lots of piggies / Living piggy lives / You can see them out for dinner / With their piggy wives / Clutching forks and knives / To eat their bacon.*
Vincent Bugliosi het aangeteken dat Leno LaBianca met 'n mes in sy keel en 'n vurk in sy maag agtergelaat is, detail wat Bugliosi 'n verdere verband laat tref het met die liedjie.:242
* "Revolution 1"
Liriek: *You say you want a revolution / Well you know / We all want to change the world ... / But when you talk about destruction / Don't you know that you can count me out (in)*
Gewigtigheid: Die sing van die woord *in* ná die woord *out*, hoewel *in* nie in die gedrukte liriek van die liedjie voorkom nie, dui daarop dat die Beatles onseker was oor 'n revolusie, maar dit nie voorgestaan het nie.:242–243 Tex Watson beweer die Beatles is nie meer op 'n "peace-and-love trip" nie, maar kan dit nie aan die establishment erken nie.
Liriek: *You say you got a real solution / Well you know / We'd all love to see the plan*
Vertolking: Die Beatles wil hê Manson moet vir hulle sê hoe om aan die gruwels van Helter Skelter te ontsnap.:243 Volgens Watson en Bugliosi is die Beatles gereed vir geweld; hulle wil hê Manson moet 'n album uitreik wat vir hulle sê wat om te doen.:241
* "Revolution 9"
Volgens Tex Watson is dit die liedjie op die White Album waarvan Manson die meeste gepraat het,:243 en die een wat hy as die belangrikste beskou het. In sy gesprek van 1970 met Dalton het Manson gesê "Revolution 9" is die liedjie wat hom laat glo het in die boodskap van Openbaring hoofstuk 9, waarin "die omverwerping van die establishment voorspel word. Die put sal oopgaan, en dan sal alles gebeur. 'n Derde van alle mense sal sterf."
Gewigtigheid: Die masjiengeweervuur, die oink van varke en die woord *Rise*. Die liedjie is 'n oudiovoorstelling van die komende konflik; die herhaling van *Number 9* is 'n verwysing na hoofstuk 9 van die boek Openbaring.:243 In sy *Rolling Stone*-onderhoud het Manson die varkgeluide gevolg deur die masjiengeweervuur geëien as belangrike besonderhede wat "die gewelddadige omverwerping van die wit man" voorspel. Toe hy gevra word of die Beatles bedoel het om so 'n boodskap oor te dra het Manson geantwoord: "Ek weet nie. Maar dit is daar. Dir is 'n verbintenis in die onderbewuste. Dié musiek laat die revolusie begin, die ongeorganiseerde omverwerping van die establishment. Die Beatles weet in dieselfde sin as waarin die onderbewuste weet."
Volgens Bugliosi is *Rise* "een van [Manson se] groot woorde"; die swart man gaan opstaan teen die wit man.:241–2 Volgens die sanger en skrywer Ed Sanders het Manson, terwyl hy "Revolution 9" gespeel het, geskree "Rise! Rise! Rise!":106
Sanders het ook gesê Manson het die Beatles hoor fluister: "Charlie, Charlie, stuur vir ons 'n telegram.":106

### Openbaring, volgens die teorie

HOOFSTUK 7

Vers 4: *Ek het die getal gehoor van dié wat gemerk is: daar was honderd vier en veertig duisend. Hulle was uit elke stam van die volk Israel.*
Honderd vier en veertig duisend sou die ledetal van die Familie wees wanneer hulle aan die einde van Helter Skelter uit die "onderaardse diepte" kom om te heers.:246
Tex Watson het gesê dié groei in die Familie sou te danke wees aan voortplanting, terwyl Paul Watkins beweer het dit sou danksy die uitreiking van die Familie se album wees, want dit sou mense na die groep lok. Watkins het ook gesê die Familie sal babas kry wat in Helter Skelter ouerloos gelaat is. Verskeie dekades sou verloop voordat die familie uit die "onderaardse diepte" kom. hulle sou daar in 'n miniatuurvorm woon.
HOOFSTUK 9:

Vers 2-3: *Hy het toe die skag na die onderaardse diepte oopgemaak, en daar het rook uit die skag uit opgestyg soos die rook van 'n groot oond. Deur die skag se rook is die son verduister en het die lug donker geword. Toe het daar uit die rook sprinkane oor die aarde uitgeswerm. Aan hulle is dieselfde vermoë gegee as wat skerpioene op aarde het.*
"sprinkane" = Beatles:239
Volgens Watkins verwys die woorde "dieselfde vermoë as wat skerpioene op aarde het" na die mag van die skerpioen, dus Manson ('n Skerpioen).
"onderaardse diepte" = die ondergrondse stad waar die Familie wag totdat Helter Skelter verby is. Die Familie sou daarin laat sak word met 'n goue tou:114 wat Manson in 'n sportwinkel gekoop het.
Vers 17: *En in hierdie gesig het die perde en hulle ruiters só gelyk: hulle het vuurrooi, donkerblou en swaelgeel harnasse aangehad. Die perde se koppe was soos die koppe van leeus, en uit hulle bekke het daar vuur, rook en swael uitgekom.*
Bugliosi beweer die "vuurrooi harnasse" = die Beatles se elektriese kitare; "uit hulle bekke het daar vuur, rook en swael uitgekom" = die Beatles se kragtige lirieke,:239 wat volgens Watson die krag van hulle musiek was wat Helter Skelter sou ontketen.
Vers 7: *Die sprinkane het gelyk soos perde wat regstaan vir oorlog.*
Volgens Bugliosi was die "perde" die duinebesies waarmee die Familie tydens Helter Skelter sou ry.:239
Volgens Watkins het Manson gedink duinebesies is die ideale voertuie van die apokalips; hulle sou die Familie in staat stel om in die onderaardse diepte vir die polisie weg te jaag en dit was lig genoeg dat 'n paar vroue dit kon dra. Tydens die oorlog sou die familie strooptogte uitvoer uit die onderaardse diepte. Die duinebesies sou toegerus wees met masjiengewere; terwyl die mans bestuur, sou die vroue met die gewere geskiet het.:109–110
Die bendelid Catherine Share het gesê:
"Charlie het elke nag van Helter Skelter gepraat. ... Ons sou leer om uit die natuur te lewe. Ons sou in die woestyn woon en met duinebesies ry om die wit weeskinders te red. Ons sou die redders wees."
Vers 15: *Die vier engele wat gereed gehou is vir hierdie uur en dag en maand en jaar, is toe losgelaat om 'n derde van die mensdom dood te maak.*
Bugliosi het geskryf die "vier engele" is die vier Beatles,:239 wat volgens Watson profete was wat die weg berei het vir die koms van Jesus Christus (wat Watson geskryf het Manson was), om die verkose volk in veiligheid te lei.
"om 'n derde van die mensdom dood te maak" het beteken die uitwissing van die wit ras, wat skynbaar volgens Bugliosi een van die drie rasse op aarde is.:239
Vers 16: *Die aantal perderuiters van hulle leërs was miljoene der miljoene en nog 'n keer soveel. Ek het hulle getal gehoor.*
"miljoene der miljoene perderuiters" = die lede van die Straight Satans-motorfietsbende wat Manson vir die Familie probeer werf het.:239
Die Straight Satans sou die Familie se "militêre vleuel" wees.:107 Volgens Watkins sou die motorfietsryers en die Familie soos 'n swerm voëls deur Helter Skelter beweeg, terwyl almal in die een of ander rigting sou draai sonder 'n woord van hulle leier.
Vers 4: *[Die sprinkane] is aangesê om nie die gras van die aarde, die plante en die bome kwaad aan te doen nie, maar net die mense wat nie die seël van God op hulle voorkoppe het nie.*
"om nie die gras van die aarde, die plante en die bome kwaad aan te doen nie" het volgens Watkins beteken net mense, en nie die natuur nie, sou in Helter Skelter vernietig word.
"die seël van God op hulle voorkoppe "= 'n merk wat sou aandui of iemand aan Manson se kant is of nie, volgens Bugliosi.:239 In Helter Skelter sou dié daarsonder vernietig word, het Watson later beweer.s
Vers 20: *Die ander mense, wat nie deur hierdie plae doodgemaak is nie, het hulle egter nie bekeer nie. Hulle het aangehou met die aanbidding van bose geeste en van afgode wat hulle self gemaak het van goud, silwer, koper...*
"die aanbidding van afgode van goud, silwer, koper" was volgens Bugliosi = die establishment se aanbidding van materialisme en geld.:239
Vers 1: *Die vyfde engel het toe op sy trompet geblaas. Ek het 'n ster gesien wat van die hemel af op die aarde geval het, en die sleutel van die skag na die onderaardse diepte is aan hom gegee.*
"die vyfde engel" =
volgens Gregg Jakobson, wat 'n opnamesessie vir Manson gereël het: Stu Sutcliffe, een van die oorspronklike vyf Beatles.
volgens Watson en Watkins: Manson.:239
HOOFSTUK 21:

Vers 10 en 18: *Ek is toe deur die Gees meegevoer en die engel het my na 'n groot hoë berg toe geneem en die heilige stad Jerusalem vir my gewys... en die stad self [is gebou] met suiwer goud wat soos 'n skoon spieël lyk.*
Vers 23: *Die stad het nie die son en die maan nodig om hom te verlig nie.*
Volgens Watkins sou die Familie se skuiling onder Death Valley 'n stad van goud wees waar daar geen son en geen maan sou wees nie.
HOOFSTUK 22:

Vers 2: *Tussen die hoofstraat van die stad aan die een kant en die rivier aan die ander kant staan die boom van die lewe. Hy dra twaalf keer per jaar vrugte: elke maand lewer hy sy vrugte.*
Volgens Watkins sou die stad onder Death Valley 'n boom hê wat twaalf verskillende soorte vrugte sou dra, elke maand 'n ander soort.

*Abbey Road*
------------

Die Beatles-album *Abbey Road* is laat in September 1969 in Brittanje uitgereik, ná die moorde. Teen daardie tyd was die meeste lede van die Familie by die groep se kamp in Death Valley op soek na die onderaardse diepte.:233 Drie lede het omstreeks 1 Oktober by die kamp opgedaag met 'n vroeë eksemplaar van die album, en die groep het daarna geluister op 'n toestel wat met 'n battery gewerk het.:288

Polisiemanne het in die tweede week van Oktober 'n klopjag op die Familie se woestynvesting uitgevoer en gesteelde voertuie by die Familie gekry, en hulle het Manson en verskeie ander in hegtenis geneem.:126–8 Teen middel November het Manson 'n verdagte in die Tate-LaBianca-moorde geword, maar die bendelede het teruggekeer na Spahn Ranch toe hulle uit die tronk vrygelaat is.

Tex Watson het die woestynkamp verlaat en hom van die Familie afgesonder, maar volgens hom het hy 'n kassetopname van *Abbey Road* gekoop en dit aanhoudend gespeel terwyl hy kilometers ver oor die woestyn gestap het om weer by die Familie aan te sluit; hy wou uitvind wat die Beatles vir hom wou vertel. Hy het op die laaste oomblik teruggedraai en iemand het hom ingelig dat die inhegtenisnemings plaasgevind het.

Drie mense is laat in Julie 1970 op 'n strand naby Santa Barbara, Kalifornië, aangeval terwyl Manson verhoor is; twee van hulle het gesterf. Een van die Mansonvroue het dit "Maxwell's Silver Hammer" genoem, 'n *Abbey Road*-liedjie wat gaan oor moorddadige waansin.:93,393

Manson se getuienis
-------------------

Manson is tydens sy verhoor in 1970 vir die Tate-LaBianca-moorde toegelaat om te getuig nadat die verdediging reeds sy betoog afgesluit het sonder om enige getuies te roep. Die jurie is gevra om die hofsaal te verlaat:388 omdat die staatsaanklaer, Vincent Bugliosi, gemeen het Manson sal sy hipnotiese kragte gebruik om hulle onregverdig te beïnvloed. Manson het langer as 'n uur gepraat.:388 Oor Helter Skelter het hy die volgende gesê:

> Dit beteken letterlik verwarring. Dit beteken nie enige oorlog met enigiemand nie. Dit beteken nie sekere mense gaan ander vermoor nie… Helter Skelter is verwarring. Verwarring kom vinnig. As jy nie verwarring vinnig sien aankom nie, kan jy dit noem wat jy wil.:390–1
> 
> 

Manson het gesê die Helter Skelter-sameswering is 'n uitvindsel van die aanklaer om hom aan die moorde te verbind.

> Is dit 'n sameswering dat die musiek die jeug aansê om teen die establishment op te staan omdat die establishment besig is om dinge vinnig te verwoes? Is dit 'n sameswering? Die musiek praat elke dag met julle, maar julle is te doof, dom en blind om selfs net na die musiek te luister… Dit is nie my sameswering nie. Dit is nie my musiek nie. Ek hoor die boodskap wat dit oordra. Dit sê: "Staan op," dit sê "Maak dood." Hoekom my blameer? Ek het nie die musiek geskryf nie.:391 … Wat betref die aankeer van iemand weens die een of ander helter skelter-storie, julle weet, dit is die distriksprokureur se motief. Dit was die enigste ding wat hy kon kry vir 'n motief om te gooi op al daardie verwarring wat hy gehad het. Daar is niks in my gedagtes soos helter skelter nie.
> 
>

Sien ook
--------

* Charles Manson
* Tate-LaBianca-moorde

Skakels
-------

* Charles Manson and the Family: The Application of Sociological Theories to Multiple Murder Besoek op 13 Oktober 2014.
* Hierdie artikel is in sy geheel of gedeeltelik uit die Engelse Wikipedia vertaal.